**Դաս 4.2․ Խմբային աշխատանքների կազմակերպում, վերահսկում, ներկայացում, խրախուսում**

Ողջույն։ Նախորդ տեսանյութից մենք արդեն գիտենք, թե ինչպես աշակերտներին բաժանել խմբերի։ Այսօր միասին հանձնարարություն ենք տալու մեր պատրաստած խմբերին, տեսնելու ենք ինչպե՞ս են աշակերտներն աշխատում տարբեր խմբերում, օգնելու ենք նրանց ներկայացնելու իրենց աշխատանքի արդյունքները և խրախուսական կոչումներ ենք շնորհելու լավագույն աշխատողներին։

Սկսենք հանձնարարությունից։ Եթե դասարանը խմբերի բաժանելը տեխնիկական կողմն է խմբային աշխատանքի, ապա բովանդակային կողմը՝ լավ մշակված հանձնարարությունն է։ Ինչպե՞ս այն կազմել ու տեղադրել առանձին խմբերում։ Դրա համար հարկավոր է մտնել այն խումբը, որի համար հանձնարարությունը պիտի տեղադրենք։ Օրինակ՝ առաջին խումբ։ Այստեղ խմբի էջում տեսնում ենք մեզ արդեն ծանոթ երկու բաժինները՝ Posts և Files։ Ես նշեցի, որ կարող ենք նաև այստեղից գտնել մեզ ծանոթ Website-ը։ Ե՛վ նյութը տեղադրելը, և՛ հաղորդագրություն գրելը մենք միասին արդեն արել ենք։ Files բաժնում դարձյալ տեսնելու ենք նույն այն պատուհանները, որոնց առընչվել ենք Files բաժինն ուսումնասիրելիս, պարզապես այստեղ բացակայում է Ուսումնական նյութեր բաժինը։ Ստացվում է, որ այստեղ չենք կարող տեղադրել այնպիսի նյութ, որի վրա աշակերտները փոփոխություն անել չեն կարող։ Եթե ուզում ենք, որպես խմբային աշխատանքի համար հանձնարարություն, առաջադրանքը վերբեռնել մեր համակարգչից, կարող ենք ընտրել ցանկացած նյութ, որտեղ արդեն առաջադրանքը մանրամասն գրված կլինի և կարող ենք վերբեռնել այստեղ։ Եթե ուզում ենք նոր որևէ բան ստեղծել, կարող ենք ընտրել New հատվածից։ Այն կարող է լինել պանակ կամ կարող է լինել ցանկացած տեսակի փաստաթուղթ։ Այս անգամ փորձենք սահիկաշար ստեղծել։ Օրինակ, աշխարհագրություն առարկայից աշակերտները պետք է Աֆրիկայի բուսականության հետ կապված խմբային աշխատանք անեն։ Սահիկաշարը ստեղծում ենք՝ վերնագրելով այն։ Ահա այն հայտնվեց այստեղ։ Մտնում ենք սահիկաշարի մեջ։ Այստեղ կարող ենք ընտրել վերնագիրը, աշակերտները կարող են ավելացնել ներքևում իրենց անունները՝ որպես հեղինակ։ Եվ նոր սահիկ ավելացնելով ընտրում ենք սահիկի տեսակը։ Օրինակ, այստեղ առաջադրանքի պահանջը պիտի գրենք։ Կարող ենք գրել «Ցուցումներ» և ձևակերպել ի՞նչ պիտի անեն աշակերտներն իրենց սահիկաշարը լրացնելու համար։ Օրինակ՝ դասագրքի 25-րդ պարագրաֆը պետք է կարդան, պետք է դուրս գրեն այն բուսանուները, որոնք աճում են Աֆրիկայում և գրեն այն պատճառները, որոնք նպաստում են այդ բուսերի աճմանը։ Այդ ամբողջը պահանջի ձևով ձևակերպում ենք։ Եվս մեկ սահիկ ենք ավելացնում, եթե մտածում ենք, որ այդ մեկը բավական չէ։ Կարող ենք ավելացնել մեկ այլ սահիկ՝ ընտրելով սահիկի տեսակը։ Միգուցե նրանք պետք է համեմատեն Աֆրիկայի և Ավստրալիայի բուսականությունը, կարողանան պատճառաբանել ինչու՞ են տարբեր բուսատեսակներ աճում երկու տարբեր մայրցամաքներում և այլն։ Քանի սահիկ որ հարկավոր է ավելացնում ենք և փաստացի մեր առաջադրանքը պատրաստ է։ Ինչպես միշտ՝ պահպանելու կարիք չկա, պարզապես փակում ենք այն։ Եվ ահա, առաջին խմբի էջում աշակերտները տեսնում են առաջադրանքը՝ տեղադրված։ Նույն կերպ նաև առաջադրանք տեղադրում ենք մյուս խմբերում։

Հիշեք, որ յուրաքանչյուր խմբի համար առաջադրանքը պետք է տեղադրել իր համապատասխան խմբում, քանի որ սրանք փակ խմբեր են և յուրաքանչյուր խմբում տեղադրված առաջադրանքները տեսնում են միայն այդ խմբի մասնակիցները։ Թե ինչպես պետք է խմբերը ներքին զանգ անեն և միանան իրենց խմբային աշխատանքը կատարելու համար, մենք արդեն գիտենք։

Հիմա տեսնենք՝ դուք ինչպես կարող եք ստուգել՝ բոլո՞րն են միացել խմբին, գլուխ պահողներ կա՞ն, թե՞ բոլորն են հավասար աշխատում կամ՝ ունե՞ն արդյոք աշակերտներն օգնության կարիք, թե՝ ոչ։ Ինչպես նշեցի, եթե խմբերը զանգ են կատարել արդեն, ապա նրանց խմբի կողքին տեսախցիկի փոքրիկ կապույտ կոճակ է հայտնվելու։ Այն սեղմելով դուք հայտնվում եք յուրաքանչյուր խմբի ներսում։ Խմբի ներսում հայտնվելուց հետո դուք կարող եք լսել նրանց քննարկումը, ստուգել, որ բոլորը խմբի ներսում են, պատասխանել նրանց հարցերին, եթե ունեն։ Եվ կարող եք ձեր համակարգչից բացել այն նյութը, որի վրա աշակերտները պիտի աշխատեն և ըստ նրանց գրառումների հասկանաք՝ որևէ փոփոխություն անելու կարիք կա՞ այդտեղ, որևէ ուղղորդման կարիք ունե՞ն աշակերտները։ Միգուցե ինչ որ սխալ են արել, որն անհապաղ պետք է ուղղել, այլապես աշխատանքն արդյունավետ չի լինի։ Եվ այդ բոլոր փոփոխություններն անելուց հետո ձեզ մոտ կարող եք փակել և միանալ հաջորդ խմբին։ Ու այդպես շարունակ։

Հիմա մնում է աշակերտներին ժամանակին հետ բերել ընդհանուր խումբ։ Խմբային աշխատանքներում ժամանակի կառավարումը հատուկ հմտություն է պահանջում։ Որպեսզի բոլորը ժամանակին վերադառնան ու ստիպված չլինեք հաղորդագրությամբ կամ նորից ներքին խումբ զանգ անելով աշակերտներին վերադարձնել ընդհանուր խումբ, կարող եք խմբերում նախապես տեղադրել րոպեաչափի հղում ու ամեն խմբից մեկին հանձնարարել՝ հետևել ժամանակին ու ժամանակը լրանալուն պես ավարտել աշխատանքն ու վերադառնալ ընդհանուր խումբ։ Դրա համար բազմաթիվ տարբերակներ կան։ Մեկը դրանցից կարող է լինեն րոպեաչափի գործիքը YouTube-ում։ YouTube մտնելով, որոնման դաշտում կարող ենք գրել timer for և ընտրել այն ժամանակը, որը ուզում եք (ցանկացած րոպեի համար կգտնեք, ահա՝ 14 րոպեի համար, 22 րոպեի համար): Ասենք մեր աշխատանքը 15 րոպեանոց աշխատանք է լինելու։ Գտնում ենք տարբեր հետհաշվարկի գործիքներ, որոնցից մեկն ընտրելով և դրա հղումը պարզապես պատճենելով ու ձեր խմբային աշխատանքների համար նախատեսված առանձին խմբերում տեղադրելով (past անելով), որպես հաղորդագրություն ուղարկելով, դուք փաստացի աշակերտներին տալիս եք հետհաշվարկի գործիք, որին հետևելով աշակերտները կարող են հասկանալ, որ իրենց ժամանակն արդեն ավարտվել է ու վերադառնան ընդհանուր խումբ։

Ինչպե՞ս ենք կազմակերպում ընդհանուր խմբում աշխատանքների ցուցադրությունը։ Այս դեպքում կամ դուք՝ մտնելով աշակերտների համար առանձին խմբեր և ընտրելով այն նիշքերը, որոնց վրա աշակերտներն աշխատել էին, կարող եք կիսել ձեր համակարգչի էկրանը և ցույց տալ բոլորին, կամ կարող են դա անել այդ խմբի մասնակիցները, ավելի ճիշտ՝ մասնակիցներից մեկը։ Հիշում ենք, որ խմբային աշխատանքների համար տարածք ուներ նաև Class Notebook-ը, որտեղ նույն այս խմբերի կազմը ստեղծելով դուք կարող եք աշակերտներին հնարավորություն տալ իրենց այստեղ ստեղծած նիշքը վերբեռնել այնտեղ (տեղափոխել այնտեղ)։ Այս դեպքում արդեն համակարգչի էկրան կիսելու անհրաժեշտություն չի լինի, որովհետև հիշում ենք, որ Class Notebook-ի այդ բաժինը հնարավորություն էր տալիս բոլորին տեսնել մյուս խմբերի աշխատանքները, բայց որևէ փոփոխություն չկարողանալ անել այդտեղ։

Խմբային աշխատանքների ամփոփման համար կարող եք օգտագործել Praise գործիքը։ Այն գտնվում է գլխավոր էջում, ստորին հատվածում և մեդալի տեսք ունի։ Յուրաքանչյուր խմբի ներսում աշխատանքները վերահսկելով և աշակերտների մասնակցությունը գնահատելով դուք կարող եք խմբային աշխատանքի ներկայացման ավարտին աշակերտների համար որևէ խրախուսական կոչում որոշել։ Օրինակ՝ ո՞վ էր խմբում ամենաստեղծագործողը, ո՞վ էր խնդիրներ լուծողը, ո՞վ էր ամենաներգրավվածը, ո՞վ էր ամենալավատեսը, ամենահամարձակը և այլն։ Եթե որևէ տարբերակ ընտրենք (ահա՝ ամենահամարձակը), այնուհետև ընտրում ենք այն աշակերտին, որին ուղղված է լինելու այս կոչումը (կարող ենք միաժամանակ ընտրել մի քանի աշակերտի, ամեն խմբից մեկին կարող ենք ընտրել) և լրացուցիչ մեկնաբանության դաշտում կարող ենք գրել, թե ինչի համար ենք մենք տվել այս «ամենահամարձակ» կոչումը։ Ի՞նչ էր նա կարողացել անել իր խմբային աշխատանքի ընթացքում։ Այն կարող ենք նախադիտել (Preview)  և կարող ենք ուղարկել (Send)։ Այն ուղարկվելու է աշակերտների էջին, գլխավոր էջին։ Բոլոր աշակերտները դա տեսնելու են և յուրաքանչյուր աշակերտ իր անվան խրախուսական պատկերն է գտնելու։ Հիմա, եթե սա ուղարկել եմ երկու աշակերտների, երկու աշակերտներն են դա տեսնելու` իրենց անվամբ։ Եթե դա ուղարկել եմ հինգին, հինգը կգտնեն իրենց անուններն այնտեղ։ Տարբեր մեդալնե՞ր եմ ընտրել տարբեր աշակերտների համար, յուրաքանչյուրը կգտնի իր անունը և իր անվամբ խրախուսական մեդալը։

Եթե կարիք է լինում ջնջելու խրախուսանքը, ապա մենք վարվում ենք այնպես, ինչպես հաղորդագրության ժամանակ։ Կանգնում ենք նրա վերևի աջ մասի պատկերների վրա և այնտեղից ընտրում ջնջել (Delete) կոճակը։ Ահա, խրախուսական մեդալները ջնջվեցին։ Այս գործողությունը կարող եք անել նաև դասի ավարտից հետո, երբ փորձում եք ինքներդ գնահատել աշակերտների մասնակցությունը նրանց խմբային աշխատանքներում կամ դասապրոցեսին` ընդհանրապես։ Սա շատ է ոգևորում աշակերտներին։

Կարծում եմ սա այն հիմնականն էր, որ հարկավոր էր իմանալ արդյունավետ խմբային աշխատանքներ կազմակերպելու համար։ Թվում է՝ ժամանակատար է․ նախապես պետք է նյութերը տեղադրել, ճիշտ խմբեր կազմել, ժամանակացույց տեղադրել և այլն։ Բայց հավատացնում եմ ձեզ, որ աշակերտներին այսպիսի աշխատանքները շատ են դուր գալիս։ Ի տարբերություն դասարանի, այստեղ նրանք կարողանում են աշխատել առանց մյուս խմբերին խանգարելու և առանց աղմուկ ստեղծելու մյուս խմբերի համար։ Եվ ինչպես նշեցի նախորդ տեսանյութում, սա նաև հաղորդակցության ձև է աշակերտների համար՝ նրանք սովորում են իրարից, սովորեցնում իրար և սովորում են լսել ու հարգել մյուսների կարծիքը։

Իսկ այս տեսանյութի համար` այսքանը։ Հաջորդ հանդիպմանը տեսնելու ենք, թե էլ ի՞նչ կերպ կարող ենք օգտագործել ներքին խմբերի տարածքը։